Megtalálták a dinoszauruszok autópályáját
Az őshüllők 98 millió évvel ezelőtt használták azt a "főútvonalat", amit amerikai paleontológusok tárták fel Colorado államban.
Martin Lockley, a paleontológusok egyikének elmondása szerint az útvonal a Niobrara-tenger, a kréta korban az észak-amerikai kontinenst kettéosztó beltenger mellett húzódott.

A “gyorsforgalmi” a jelenlegi Colorado állam észak-keleti részén, Boulder mellett kezdődik, és keletre, Új-Mexikó középső részén, Tucumcari mellett fejeződik be.

A kutatók 350 fosszílizálódott lábnyomot fedeztek fel, melyeket többféle dinoszauruszfaj egyedei, valamint krokodilok és pteroszauruszok, azaz “szárnyas gyíkok” hagytak hátra. A korábban felfedezett lábnyomokkal együtt a térségben számuk meghaladja az ezret.

Az Ornithopoda (madárlábúak) alrendjébe tartozó növényevő dinoszauruszok, nagy valószínűséggel az Iguanodonokhoz hasonlatos, nagytestű őshüllők voltak a “gyorsforgalmi út” leggyakoribb használói. Jellegzetességük a nagy, hegyes hüvelykujjtüske volt, amelyet feltehetően a ragadozók elleni védekezésre és az élelem összegyűjtésére használtak.

Megfordultak itt a 9 méteres ankiloszaurusz, valamint a struccokra emlékeztető Ornithosauria (madárutánzó gyíkok) képviselői is, de találtak 4 méteres krokodiltól származó lábnyomokat is.

Lockley szerint a különböző vízátfolyások, a vizes környezet kedvezett a krokodiloknak, így a dinoszauruszok igencsak szaporázhatták lépteiket. “Az állatok vélhetően korcsoportokba tömörülve vándoroltak, új élelemforrások után kutatva. Az útvonal déli részén több volt a fiatal és fiatal felnőtt állatoktól származó lábnyom. Az ifjaktól származó lábnyomok aránya élesen csökkent az útvonal közepén, és gyakorlatilag eltűnt északon.“

A paleontológus reményei szerint további fosszílizálódott lábnyomokat sikerül feltárni, amelynek segítségével még többet tudhatnak meg a “gyorsforgalmi útról”, valamint a dinoszauruszok krétakori szokásairól.
Tudomány